Wan Ahmad Fayhsal Wan Ahmad Kamal

Yang Berhormat Tuan Wan Ahmad Fayhsal bin Wan Ahmad Kamal (lahir 8 Mei 1987) merupakan ahli politik Malaysia dari Parti Pribumi Bersatu Malaysia (BERSATU) dan merupakan ahli parlimen bagi Machang, Kelantan sejak November 2022 yang bertanding atas tiket Parti Islam Se-Malaysia (PAS). Beliau juga adalah ketua sulung Angkatan Bersatu Anak Muda (ARMADA) iaitu sayap pemuda Parti Pribumi Bersatu Malaysia (BERSATU) yang diangkat melalui pemilihan pada pemilihan parti yang pertama pada tahun 2020.

Beliau juga merupakan Timbalan Menteri Perpaduan Negara bermula 30 Ogos 2021 hingga 10 Oktober 2022. Beliau sebelum itu menjawat jawatan sebagai Timbalan Menteri kepada Menteri Belia dan Sukan Malaysia, Dato' Sri Reezal Merican di bawah Pentadbiran Tan Sri Muhyiddin Yassin bermula 10 Mac 2020 hingga 16 Ogos 2021.

Pendidikan 
Beliau membesar dan memulakan persekolahan di Taman Melawati, Gombak sebelum masuk ke Sekolah Menengah Sains Selangor, sebuah sekolah berasrama penuh (SBP) aliran sains di Cheras sehingga tamat persekolahan. Beliau kemudiannya mendapat Ijazah Sarjana Muda dalam bidang Kejuruteraan Kimia daripada Universiti Teknologi Petronas (UTP).

Wan Ahmad Fayhsal menukar pengkhususan ke bidang kemanusiaan dan sains sosial dengan mengambil kursus-kursus dalam pengajian Islam, terutamanya dalam bidang teologi dan metafizik, falsafah, etika dan sejarah di Institut Pemikiran dan Tamadun Islam Antarabangsa (ISTAC), Universiti Islam Antarabangsa Malaysia (UIAM) (ISTAC-IIUM) dan Pusat Pengajian Lanjutan Islam, Sains dan Tamadun Raja Zarith Sofiah (CASIS), Universiti Teknologi Malaysia (UTM). Di sini jugalah beliau mendalami gagasan Islamisasi ilmu oleh ahli falsafah Islam Tan Sri Syed Muhammad Naquib al-Attas, di samping mendalami bahasa Arab dan Perancis.

Beliau meneruskan minat dalam bidang sains sosial dengan melengkapkan kursus dalam talian London School of Economics dalam bidang Perniagaan, Hubungan Antarabangsa dan Economi Politik, dan kemudiannya mendapat Ijazah Sarjana dalam bidang Geopolitik (Keselamatan Wilayah) daripada King's College London pada 23 January 2019. Tesis untuk ijazah sarjana beliau bertajuk "The Encircling Dragon: Deciphering China's Geo-economic Expansionism in Peninsular Malaysia". Sewaktu di London juga beliau belajar sedikit bahasa Rusia dan Jerman.

Kerjaya awal
Selepas tamat pengajian di peringkat Ijazah Sarjana Muda, beliau bertugas di syarikat carigali minyak terkemuka Malaysia, PETRONAS sebagai Eksekutif Perniagaan dan Perancangan Strategik di Bahagian Teknologi & Kejuruteraan. 

Bermula 1 April 2010, beliau telah dilantik sebagai Eksekutif Kanan bagi Unit Peraju Agenda Bumiputera (TERAJU) serta merupakan antara individu yang bertanggungjawab untuk menubuhkan Yayasan Peneraju Pendidikan Bumiputera di bawah kelolaan Jabatan Perdana Menteri Malaysia. 

Beliau juga pernah menjadi pembantu pensyarah di Kolej Universiti Islam Antarabangsa Selangor sebelum menjadi Zamil Penyelidik di Putra Business School, Universiti Putra Malaysia. Beliau aktif menulis tentang pelbagai bidang termasuk perniagaan dan geopolitik dalam beberapa penerbitan seperti New Straits Times, The Star, Global Research, Asia Times and The Edge.

Politik 
Susulan kemenangan Pakatan Harapan pada piliharaya umum Malaysia ke-14 yang menyaksikan kepulangan Tun Dr. Mahathir Mohamad sebagai Perdana Menteri Ke-7, beliau ditawarkan untuk berkhidmat sebagai Pegawai Tugas-tugas Khas kepada Menteri Belia dan Sukan Malaysia, Syed Saddiq Syed Abdul Rahman bermula akhir 2018 sehingga awal 2020.

Beliau dilantik sebagai Senator atau Ahli Dewan Negara Malaysia untuk melayakkan beliau menjadi Timbalan Menteri. Sewaktu berkhidmat sebagai Timbalan Menteri Belia dan Sukan di bawah Pentadbiran Tan Sri Muhyiddin Yassin, beliau menang bertanding sebagai Ketua Bahagian untuk Parti Pribumi Bersatu Malaysia (BERSATU) di kerusi Parlimen Titiwangsa. Pada 16 Ogos 2020, beliau secara rasmi menang sebagai Ketua ARMADA Nasional (ketua sayap pemuda) yang pertama kali menyandang jawatan melalui pemilihan parti sejak penubuhan BERSATU. Beliau juga dilantik sebagai Timbalan Ketua Pemuda II Perikatan Nasional sejak penubuhan gabungan tersebut pada pertengahan tahun 2020.

Setelah 15 ahli parlimen UMNO mengumumkan telah menarik sokongan terhadap Tan Sri Muhyiddin Yassin, Pentadbiran beliau telah hilang majoriti di Parlimen. Setelah percubaan untuk membentuk pemerintahan minoriti ditolak oleh parti-parti pembangkang, Muhyiddin Yassin pada 16 Ogos 2021 mengumumkan peletakan jawatan beliau sebagai Perdana Menteri. Wan Ahmad Fayhsal bersama-sama seluruh anggota Pentadbiran secara automatik turut meletakkan jawatan.

Beliau meneruskan khidmat di bawah Pentadbiran Ismail Sabri sebagai Timbalan Menteri Perpaduan Negara sehingga pembubaran Parlimen Malaysia Ke-14 pada 10 Oktober 2022 bagi membolehkan pilihan raya umum ke-15 dibuat pada 19 November 2022.

Rujukan

Pautan luar
 
 
 
 
 

Ahli politik Malaysia berketurunan Melayu
Muslim Malaysia
Anggota Parti Pribumi Bersatu Malaysia
Kelahiran 1987
Alumni Universiti Teknologi Petronas
Orang hidup
Ahli Dewan Negara, Parlimen Malaysia ke-14
Timbalan Menteri Kabinet Muhyiddin Yassin pertama
Ahli Dewan Rakyat, Parlimen Malaysia ke-15